  Виталий Пронин Кыӵе законъёсты дасялозы-юнматозы Кун Кенешысь депутатъёс туэ - та ужпум учкемын Кун Кенешлэн Президиумаз. Отысь умой валаське: нимысьтыз саклык висъяськоз калыклэсь улон-вылонзэ ӟечомытонлы.- Валамон, экономикаын, политикаын воштӥськонъёс луизы ке, сессиосын эскерон юанъёс но выльдӥськыны быгатозы, - шуиз Кун Кенешлэн Тӧроезлэн воштӥсез Светлана Кривилёва. - Угось законъёсты гожтон юн герӟаськемын огъя улон-вылонэн. Туж пусйымон: туэысен котькуд сессия дыръя радъяськылоз «Правительстволэн часэз», вазен со дырын-дырын гинэ ортчылӥз. Озьы Кун Кенеш но Правительство огазьын ӵемгес эскерылозы республикамес уката сюлмаськытӥсь ужпумъёсты. Кылсярысь, вуоно сессиын «Правительсволэн часэз» сӥземын луоз калыкез уже интыянлы.Светлана Кривилёва верамъя, туэ нимысьтыз саклык висъяськоз В. Путинлэсь май толэзе поттэм указъёссэ быдэсъянлы, кылсярысь, бюджет удысын ужасьёслэсь уждунзэс будэтонлы. Ӧжытак ке но шумпотозы, вылды, анай-атай шунытэз тодытэк будӥсь нылпиос. Улонэ пыӵаны кутске «Огъя Россия» партиен ӵектэм «Россилы дуно котькуд нылпи» выль проект. Солы луыса тросэз сиротаос семьяосы интыямын луозы. Со сяна, огназ будӥсь котькуд нылпилэн осконэз кылдоз: 18 арессэ тырмытӥз ке, липеттэк уз кыльы, уз кынмы. Соослы улон инты 5 арлы арендае сётӥськоз. Озьы та дыр куспын нылпи ассэ улонын шедьтоз. Пыд вылаз йыг-йыг султӥз ке - сэрегез аслыз карыны быгатоз. Ӧз ке - эшшо 5 арзэ утчаськоз.Элина Кумачёва Туспуктэмез: susanin.udm.ru  